
1. Convenţia pentru viitorul Europei 

 

Ţările candidate la aderarea la UE au o poziţie dezavantajoasă în cadrul Convenţiei pentru viitorul Europei, care a fost lansată la 28 februarie a.c. şi va lucra timp de un an pentru a propune reforme ale UE şi pentru a redacta o Constituţie a Uniunii.

Ţările candidate nu au nici un reprezentant în prezidiu - forul care va organiza activitatea Convenţiei şi care va propune textele ce vor fi discutate în sesiunea plenară. În plus, parlamentarii din ţările candidate care fac parte din Convenţie nu au fost invitaţi la Bruxelles, la întâlnirea reprezentanţilor Parlamentelor naţionale membre ale Convenţiei.

Convenţia pentru viitorul Europei, lansată de summit-ul de la Laeken, în decembrie 2001, a fost comparată de fostul preşedinte francez Valery Giscard d'Estaing cu Convenţia de la Philadelphia, care, în 1787, a elaborat Constituţia Statelor Unite ale Americii.

Deşi fiecare ţară candidată este reprezentată prin acelaşi număr de oficiali ca şi ţările UE (un reprezentant al Guvernului şi doi reprezentanţi ai Parlamentului), reprezentanţii ţărilor candidate nu vor avea, practic, dreptul de a bloca nici o decizie luată în cadrul Convenţiei. Ei vor putea participa la discuţii şi vor putea expune punctul de vedere al ţării lor, dar, în cazul unui vot, nu vor putea împiedica un consens obţinut de ţările UE.

“Aceasta este poziţia cea mai favorabilă pe care o putem oferi ţărilor candidate”, a afirmat comisarul european pentru reformă, Michel Barnier. “Nu putem oferi ţărilor candidate dreptul de a bloca reforme pe care le doresc ţările UE, căci nu ştim dacă aceste ţări, care îşi negociază acum intrarea în UE, vor şi deveni membre ale Uniunii. Avem exemplul Norvegiei, care a negociat cu Uniunea Europeană, dar populaţia a respins apoi, prin referendum, aderarea la UE”, a declarat, la rândul său, parlamentarul european, Jo Leinen, responsabil pentru reforme în cadrul Parlamentului European.

Faptul că reprezentanţii ţărilor candidate nu vor avea posibilitatea de a îşi impune punctul de vedere nu era considerat supărător în cazul în care Convenţia urma să lucreze pe bază de consens. Însă regulile de funcţionare a Convenţiei - care vor fi adoptate probabil la sfârşitul lunii martie a.c. - acordă o putere considerabilă preşedintelui Valery Giscard d'Estaing şi prezidiului format din 12 membri, în detrimentul sesiunii plenare a Convenţiei, iar în aceste condiţii poziţia ţărilor candidate riscă să se deterioreze.

Dacă prezidiul, în care ţările candidate nu au nici un reprezentant, va lua majoritatea deciziilor de procedură şi va elabora textele pe care le va remite spre adoptare sesiunii plenare, influenţa ţărilor candidate va fi redusă. Fostul preşedinte al Parlamentului European, deputatul german Klaus Haensch, reprezentantul Parlamentului European în prezidiul Convenţiei, a declarat că regulile de alcătuire a prezidiului nu trebuie schimbate pentru a îi integra pe reprezentanţii ţărilor candidate. “Declaraţia de la Laeken a fost clară în acest sens. Singura posibilitate pentru a avea un reprezentant al ţărilor candidate în prezidiu era ca parlamentarii naţionali să fi decis ca unul dintre cei doi reprezentanţi în prezidiu să fie un parlamentar dintr-o ţară candidată. Cum acest lucru nu s-a petrecut, nimic nu mai poate fi schimbat”, a spus K. Haensch.

Reprezentanţi ai parlamentelor ţărilor din UE au protestat faţă de faptul că parlamentarii din ţările candidate nu au fost invitaţi la întâlnirea de la Bruxelles, cu prilejul căreia au fost aleşi cei doi reprezentanţi ai parlamentelor naţionale din prezidiu. Reprezentantul Senatului francez, Hubert Haenel, a apreciat că nu este corect ca parlamentarii din ţările candidate să nu fie invitaţi la această întâlnire. Social-democratul Henrik Dam Kristensen, reprezentând Danemarca, a declarat că este o eroare procedurală imensă ca prima întâlnire a parlamentarilor naţionali să aibă loc fără reprezentanţii ţărilor candidate şi a insistat că ei “trebuie să aibă aceleaşi drepturi şi obligaţii ca şi parlamentarii ţărilor UE”. Finlandezul Kimmo Kiljunen a spus că acesta este un început stângaci pentru Convenţie, deoarece trimite un semnal greşit ţărilor candidate şi stabileşte practica a două clase de membri ai Convenţiei.

Convenţia pentru viitorul Europei este compusă din 105 membri, reprezentând guvernele şi parlamentele ţărilor UE şi ai ţărilor candidate şi din reprezentanţi ai Comisiei Europene şi ai Parlamentului European. 

*

Analiştii apreciază că lansarea Convenţiei, aproape glacială, lipsită de discursuri care să se adreseze sutelor de milioane de europeni, a fost eclipsată de momentul în care monedele naţionale au cedat definitiv locul monedei euro. 

Cu toate acestea, comisarul european responsabil cu reformele, Michel Barnier, a apreciat că “noul organism are responsabilitatea de a demonstra că noua metodă de a elabora tratate în Uniunea Europeană - prin întâlniri ale reprezentanţilor guvernelor şi parlamentelor din ţările membre cu cei ai instituţiilor europene - poate funcţiona şi poate înlocui negocierile obscure şi secrete între guvernele ţărilor UE”. Aşteptările sunt, însă, mari şi contradictorii: federaliştii cer Convenţiei să transforme Uniunea Europeană într-o federaţie şi să elaboreze o Constituţie europeană, pe când euroscepticii cer Convenţiei să clarifice distribuţia puterii între UE şi ţările membre şi să redea unele competenţe ţărilor membre.

Convenţia va formula, până la sfârşitul anului 2003, propuneri de reformă. Şefii de stat ai ţărilor UE, care au stabilit mandatul Convenţiei, le-au acordat membrilor posibilitatea de a prezenta o singură propunere sau un set de opţiuni şi de a propune un tratat, o Constituţie sau doar amendamente la tratatele actuale.

O conferinţă a guvernelor UE va analiza, în 2004, propunerile Convenţiei şi va adopta un nou tratat. Membrii Convenţiei, alături de preşedintele acesteia, Valery Giscard d'Estaing, au promis că vor elabora o Constituţie Europeană, pentru a marca un salt calitativ în integrarea europeană.

Mai mult, Convenţia debutează pe fondul unor discuţii contradictorii privind viitorul Europei, în care şefii de stat ai ţărilor membre UE s-au implicat personal. Membrii Convenţiei şi-au exprimat iritarea faţă de ideile exprimate de liderii europeni. O scrisoare semnată de cancelarul german Gerhard Schröder şi de premierul britanic Tony Blair, în care se cereau reforme ale Consiliului de miniştri şi ale summit-urilor europene, a fost criticată ca reprezentând o încercare de a influenţa sau destabiliza lucrările Convenţiei, după cum a apreciat vicepreşedintele Parlamentului european, Ingo Friedrich. 

În mesajul transmis în deschiderea lucrărilor, Preşedintele Convenţiei privind viitorul Europei, Valery Giscard d'Estaing a spus: “Sunteţi deţinătorii puterii cu care este investit orice organ politic: aceea de a reuşi sau de a eşua. De o parte, este prăpastia largă a eşecului. De cealaltă, se află poarta îngustă spre succes. Succesul Convenţiei va fi demonstrat de capacitatea acesteia de a prezenta la capătul lucrărilor sale, peste un an, o propunere unică, care ar deschide calea spre o Constituţie pentru Europa. În cazul unui eşec însă, fiecare ţară s-ar întoarce la o logică a liberului schimb. Nimeni dintre noi, nici chiar cei mai puternici, nu vom avea însă “greutatea” necesară, în comparaţie cu giganţii lumii. Am rămâne atunci fiecare separaţi, întrebându-ne blazaţi asupra cauzelor declinului nostru şi a situaţiei noastre de dominaţi”.

La rândul său, Preşedintele Parlamentului European, Patrick Cox, a afirmat că instituţia pe care o conduce a susţinut ideea creării unei Constituţii europene, având ca bază tratatele pe care se fundamentează funcţionarea Uniunii Europene. “În analele reformei instituţiilor europene, cred că ziua de astăzi va rămâne ca un pas decisiv şi revoluţionar pentru democraţia europeană”, a subliniat P. Cox.

*

? Viitorul Europei

“Premierul britanic, Tony Blair, şi cancelarul german, Gerhard Schröeder, au afirmat, la 25 februarie a.c., cu trei zile înaintea inaugurării Convenţiei privind viitorul Europei, o poziţie comună, asumându-şi implicit, fără ezitare, riscul de a nemulţumi Franţa şi de a alimenta neliniştile ţărilor mici din Uniunea Europeană. Cei doi şefi de guvern - care pledează pentru o Europă mai puţin federală pe plan instituţional şi mai liberală pe plan economic - au dat impresia că vor să accelereze reformele, sugerând că măsurile propuse de ei ar putea fi adoptate la summit-ul UE de la Sevilla, din luna iunie 2002, deci cu aproape un an înainte de finalizarea lucrărilor Convenţiei, în iunie 2003. Prin această iniţiativă, calificată de presa europeană drept “spectaculoasă”, Germania şi Marea Britanie au dorit să marcheze fără echivoc rolul pe care intenţionează să şi-l asume în construcţia Uniunii Europene extinse.

Într-o scrisoare adresată premierului spaniol, Jose Maria Aznar, a cărui ţară deţine preşedinţia semestrială a UE, precum şi şefilor de stat şi de guvern din UE, preşedintelui Comisiei Europene - Romano Prodi, Înaltului Reprezentant al UE pentru Politică Externă şi Secuntate Comună - Javier Solana şi preşedintelui Convenţiei asupra viitorului Europei - Valery Giscard d’Estaing, primul ministru britanic şi omologul său german au formulat mai multe propuneri vizând reformarea modului de desfăşurare şi funcţionare a Consiliilor Europene, a căror activitate riscă să fie paraliziată într-o Europă extinsă. Doar un Consiliu care “acţionează şi decide în manieră eficientă va fi în măsură să asigure bunăstarea, securitatea şi stabilitatea într-o viitoare Europă care va trece de la 15 la 25/27 de membri” - au afirmat Tony Blair şi Gerhard Schröeder, subliniind, totodată, că nici una dintre sugestiile lor nu presupune revizuirea tratatelor existente ale Uniunii. De altfel, ideile vizează exclusiv Consiliul European, nu şi Parlamentul European sau Comisia Europeană.

Scrisoarea - al cărei conţinut a fost convenit la 23 februarie a.c., la Stockholm, cu ocazia unel întâlniri a liderilor europeni de centru-stânga - este o dovadă grăitoare, opinează observatorii politici, a intenţiei Marii Britanii de a-şi amplifica implicarea în luarea deciziilor la nivelul Uniunii, punând astfel capăt dominaţiei axei franco-germane.

Propunerea celor doi premieri se referă la o serie de măsuri destinate să asigure ca “summit-urile europene să nu derapeze în probleme punctuale, ci să se concentreze pe definirea unei orientări strategice şi a unei voinţe clare”, sau concret:

- să se prevină situaţiile în care Consiliile Europene sunt nevoite să dezbată dosare specifice asupra cărora miniştrii de resort nu au ajuns la un acord;

- să se evite supraaglomerarea ordinii de zi;

- să se concentreze agenda summit-urilor asupra chestiunilor de interes strategic şi general, precum examinarea programului anual de lucru al Comisiei sau menţinerea dinamicii în jurul programului de reforme economice ale UE;

-
să se excludă, în principiu, examinarea dosarelor legislative particulare. Totuşi, Consiliul poate impune o dată limită pentru ajungerea la un acord în cadrul Consiliului Miniştrilor de resort;

-
să poată fi adoptate şi cu o majoritate calificată dosarele prezentate Consiliului European;

- să fie restabitită confidenţialitatea discuţiilor din cadrul Consiliului.

Pe de altă parte, textul propune ca reuniunile Consiliului de Miniştri să se deruleze “cu uşile deschise” atunci când Consiliul acţionează ca legiuitor.

Cu alte cuvinte, a precizat Tony Blair, aceste reuniuni ar trebui să fie televizate;

- să fie redus substanţial numărul Consiliilor ministeriale, în prezent 15, reunindu-i succesiv pe miniştrii de externe, de finanţe, ai transporturilor, ai sănătăţii, ai mediului etc.

Pentru cercurile diplomatice de la Bruxelles, majoritatea ideilor din această scrisoare “nu sunt nici noi, nici revoluţionare, reprezentând doar o chestiune de bun simţ”. Evident, nu puţini au fost aceia care au remarcat că din document lipsea o semnătură franceză. “Fie că francezii sunt prea ocupaţi cu campania electorală pentru alegerile prezidenţiale din aprilie, fie “amicul Schröeder” a crezut că se poate lipsi de avizul Parisului”, comenta, ironic, un diplomat.

Potrivit unor surse bine informate, germanii şi britanicii i-au prevenit pe francezi în legătură cu iniţiativa lor, fără a le solicita însă să se asocieze acestui demers, cu toate că, în cursul reuniunii informale de la începutul lunii februarie, de la Berlin, francezii şi germanii se angajaseră să-şi definească o strategie comună în cadrul dezbaterii asupra reformării instituţiilor europene.

Poate şi din cauza sistemului de coabitare în vigoare în Franţa, acest stat “este pe cale să plătească acum anii de dezinteres, cel puţin aparent, faţă de chestiunile europene”, a opinat un înalt funcţionar din cadrul Comisiei Europene.

După cum era de aşteptat, scrisoarea semnată de Tony Blair şi Gerhard Schröeder nu a trecut neobservată în Franţa, purtătorul de cuvânt al Ministerului francez de Externe, Francois Rivasseau, calificând, la 25 februarie, propunerile celor doi drept “o contribuţie interesantă” la dezbaterile privind viitorul Uniunii Europene. F. Rivasseau a adăugat că “este perfect normal” ca în această etapă fiecare să-şi prezinte ideile, fie ca aparţinând unei ţări, fie ca fiind ale mai multor state. Dar, se pare că Franţa nu intenţionează să se asocieze acestei iniţiative. Purtătorul de cuvânt al Comisiei Europene, Jonathan Faull, a salutat scrisoarea, avertizând însă că unele idei ar putea fi dezaprobate de forurile comunitare de la Bruxelles. “Propunerea revenirii Consiliului European la funcţia sa iniţială de supervizare strategică a Uniunii Europene în cooperare cu strategiile de planificare politică ale Comisiei se anunţă drept o idee sensibilă”, a apreciat el.

În ansamblu, remarcă un alt funcţionar european, iniţiativa britanico-germană include, fără îndoială, multe idei bune, dar relevă, totodată, o dorinţă expresă de publicitate. Obsesia lui Tony Blair de a se situa în prim-planul scenei politice europene nu mai miră pe nimeni, el neezitând, constată “Liberation” - să lege alianţe de circumstanţă: cu Franţa - când a fost vorba de apărare şi politcă externă, cu Italia şi Spania - în ceea ce priveşte piaţa muncii, şi, de această dată, cu Germania - pentru atingerea obiectivului de menţinere a rolului central jucat de guvernele statelor.

În ceea ce-l priveşte pe Gerhard Schröeder, preocuparea sa de a-şi crea o imagine de proeuropean nu este străină nici de recentele sale controverse cu Bruxelles-ul asupra dosarelor macroeconomice şi de concurenţă şi nici de apropiata campanie electorală din Germania (alegerile sunt programate a se desfăşura în luna septembrie).

Pe de altă parte, iniţiativa germano-britanică riscă să deranjeze ţările mici, care nu văd cu ochi buni mobilizarea celor mai puternice state în scopul păstrării influenţei în Europa de mâine. În acest sens a fost făcută propunerea Marii Britanii de creare a unui “directorat” al Uniunii după modelul Consiliului de Securitate al ONU (care are cinci membri permanenţi alături de alţi zece nepermanenţi).

Premierul finlandez, Paavo Lipponen, şi-a manifestat deschis, la 4 martie a.c., neliniştea apreciind că “cei puternici şi mari” (Germania, Franţa, Marea Britanie, Italia) deţin deja prea multă putere şi tind să ia singure decizii. “Dacă UE este împinsă spre interguvernamentalism, înseamnă că puterea nu se va mai găsi la masa comună, ci în altă parte (în câteva cancelarii europene)”, a fost de părere P. Lipponen. “Este evidentă tendinţa de transformare a actualului sistem într-un soi de directorat alcătuit din statele mari în defavoarea celor mici şi a Comisiei Europene”, a afirmat şeful guvernului de la Helsinki”.

2. Aspecte recente privind desfăşurarea războiului împotriva terorismului internaţional 

 

Potrivit analiştilor politici, consensul naţional existent în SUA după atentatele de la 11 septembrie 2001 pare să se fi destrămat după criticile pe care democraţii le-au adus Guvernului în legătură cu extinderea frontului de luptă împotriva terorismului. 

Amintind că preşedintele SUA, George W.Bush, a anunţat intenţia de a trimite experţi militari în Georgia şi Yemen pentru a instrui şi antrena forţele militare din aceste ţări, analiştii remarcă faptul că declaraţia şefului statului a intervenit la scurt timp după ce trupe americane au participat la o campanie militară împreună cu forţele armatei filipineze, împotriva grupării separatiste islamiste Abu Sayyaf. 

Războiul global împotriva terorismului a fost lansat la mijlocul lunii octombrie 2001, odată cu bombardamentele asupra Afganistanului, al cărui regim taliban a fost acuzat de Casa Albă că oferă adăpost organizaţiei teroriste Al Qaida şi liderului acesteia, Ossama bin Laden, presupuşii autori ai atacurilor teroriste de la New York şi Washington. 

Analiştii apreciază că până în prezent, războiul antiterorist lansat de administraţia republicană a fost dus într-o atmosferă de aparent consens şi beneficiind de sprijinul nelimitat al democraţilor din Congresul SUA. Cu toate acestea, liderul majorităţii democrate din Senat, Tom Daschle, a criticat recent noile planuri ale Casei Albe, subliniind că nu se poate vorbi de un succes atât timp cât nu se reuşeşte capturarea lui bin Laden.

Tom Daschle, senator al statutului Dakota de Sud, a spus că dacă nu va fi găsit teroristul saudit, atunci înseamnă că războiul lansat de SUA a eşuat. Acelaşi senator a insistat, de asemenea, asupra necesităţii de a se explica clar populaţiei direcţia pe care trebuie să o ia lupta antiteroristă, înainte de a angaja alte resurse. 

Declaraţiile, despre care senatorul american a afirmat că nu trebuie interpretate drept critici aduse împotriva lui George W. Bush sau campaniei antiteroriste, au fost totuşi respinse de liderii republicani din Senat. “Cum îndrăzneşte senatorul T. Daschle să-l critice pe preşedinte în momentul în care suntem în plin război contra terorismului, mai ales în momentul în care avem trupe pe câmpul de luptă?”, a replicat liderul minorităţii republicane din Senat, Trent Lott. 

Acesta a apreciat că nu este momentul pentru a “împărţi ţara” şi a rupe unitatea care s-a creat între democraţi şi republicani, după 11 septembrie. Criticile aduse de T. Daschle “nu ajută decât duşmanul pentru că îi permite să exploateze lipsa de consens din ţară”, a afirmat, la rândul sau, republicanul Thomas Davis. 

Analiştii au remarcat faptul că afirmaţiile liderului majorităţii democrate din Senat au intervenit cu o zi înainte ca alţi reprezentanţi ai partidului său să se pronunţe împotriva bugetului alocat Ministerului Apărării, respectiv 379 miliarde dolari. Cu acest prilej, senatorul democrat Robert Byrd a opinat că “preşedintele american nu ar trebui să obţină cecuri în alb pentru operaţiunile militare împotriva terorismului”. 

Liderul minorităţii democrate din Camera Reprezentanţilor, Dick Gephardt, a reproşat şi el Guvernului SUA că, în ultimele săptămâni, nu s-a consultat cu Congresul în legătură cu noile planuri de război. “Dacă vrem să ducem efectiv această luptă, trebuie să rămânem uniţi, trebuie să colaborăm, trebuie să comunicăm”, a declarat acesta, reprezentant al statului Missouri. Criticile lui D. Gephardt priveau noile planuri ale Guvernului SUA de ajutorare a Yemenului şi Georgiei în lupta contra extremiştilor islamişti. 

Casa Albă a răspuns valului de critici ale democraţilor că lupta antiteroristă are în vedere atât prinderea lui bin Laden, cât mai ales, anihilarea “oricărei reţele teroriste”.

*

▪ Crearea “guvernului paralel” al SUA 

 

Preşedintele american, George W. Bush, a aprobat, după atentatele din 11 septembrie 2001, crearea unui “guvern paralel”, format din circa 100 de personalităţi, care îşi desfăşoară activitatea în secret, în afara capitalei americane.

Decizia lui G. Bush a activat planuri mai vechi, care au drept scop asigurarea continuităţii conducerii ţării în cazul unui atac masiv asupra capitalei federale.

Planul - Continuity of Operations Plan - a fost pus în aplicare din cauza temerii că reţeaua Al-Qaida ar putea obţine în cele din urmă arme nucleare portabile, au afirmat surse oficiale guvernamentale.

Unul dintre membrii noii structuri a afirmat că aceasta a fost pusă la punct în grabă, în primele ore de după atacurile din 11 septembrie. Ulterior, oficiali de rang înalt din fiecare departament au fost trimişi, prin rotaţie, în locaţii de maximă securitate aflate pe coasta de est a Statelor Unite.

Rotaţia care are loc de la sfârşitul lunii octombrie se realizează conform unei directive prezidenţiale existente încă din perioada administraţiei lui Dwight D. Eisenhower.

Oficialii incluşi în acest program petrec circa 90 de zile în locaţiile de maximă securitate, ceea ce a făcut ca majoritatea celor incluşi în “primul val” să-şi încheie “mandatul”.

Numărul civililor adăpostiţi în aceste locaţii este cuprins între 70 şi 150, dar fluctuează în funcţie de informaţiile deţinute de autorităţi cu privire la ameninţările teroriste, a declarat unul dintre oficialii care coordonează programul. Din această structură fac parte reprezentanţi ai tuturor departamentelor şi agenţiilor independente, iar principala lor misiune este prevenirea colapsului funcţiilor de bază ale guvernului în cazul unui atac masiv. Acest guvern paralel ar putea asigura, în cazul unei catastrofe, distribuirea rezervelor naţionale de apă şi alimente, controlul asupra transporturilor, reţelelor de energie şi telecomunicaţii, sistemului de sănătate şi ordine publică. 

Cunoscută drept COG (Continuity of Government), această “administraţie în aşteptare” justifică repetatele absenţe din capitala ţării ale vicepreşedintelui Dick Cheney. Supravieţuirea acestuia în caz de atac trebuie să asigure succesiunea la preşedinţia SUA, iar prezenţa unui nucleu de responsabili federali îi poate asigura mijloacele de a îşi pune în aplicare deciziile.

Surse guvernamentale afirmă că, în cazul unui atac atomic, capacitatea de guvernare ar putea fi distrusă complet în cazul în care nu există, în afara Washingtonului, o structură de comandă.

“Guvernul din umbră” cuprinde numai reprezentanţi ai puterii executive, pentru Congres şi Justiţie existând planuri separate de continuitate, care însă nu presupun prezenţa permanentă a oficialilor în locaţii de maximă securitate.

Conducerea militară a menţinut mult timp centre de comunicare şi control duble şi există şi pentru departamentele civile planuri de continuare a guvernării. Acestea nu au avut până acum activităţi permanente, făcând numai obiectul unor exerciţii.

Locaţiile de maximă securitate dispun de stocuri de alimente, apă, medicamente şi alte provizii, precum şi de resurse proprii de energie. Totuşi, facilităţile se dovedesc a fi destul de învechite: un responsabil care a vizitat una dintre baze a afirmat că sistemele informatice sunt învechite şi nu se pot conecta la actuala bază de date a guvernului, numărul liniilor telefonice şi al spaţiilor de lucru dotate cu legături audio şi video fiind insuficiente.

*

▪ Acord politic iraniano-afgan privind lupta împotriva terorismului 

 

Preşedintele iranian, Mohammad Khatami, şi şeful guvernului interimar afgan, Hamid Karzai au semnat, la 26 februarie a.c., un acord politic care prevede cooperarea celor două ţări în lupta împotriva terorismului.

Acest acord, care va servi ca bază a viitoarelor relaţii dintre cele două ţări, stipulează că “Iranul şi Afganistanul se angajează într-o luptă comună împotriva terorismului”.

Cele două ţări reafirmă principiul “neamestecului în afacerile interne” şi îşi afirmă “respectul reciproc”, precum şi ataşamentul faţă de principiul “respectării integrităţii teritoriale şi a independenţei”.

Conform prevederilor acordului, cele două ţări se angajează să lupte împotriva producerii şi traficului de droguri şi să instituie o comisie economică mixtă.

Documentul semnat de cele două părţi subliniază şi “necesitatea de a pune în aplicare Tratatul din 1973 care defineşte utilizarea în comun a fluviului de graniţă Hirmand”. Acest tratat a fost încălcat de talibani, care începuseră construcţia unui baraj prin care deviau în folosul propriu apele fluviului.

Pe de altă parte, acordul prevede crearea unei comisii care va studia reconstrucţia reţelei rutiere în Afganistan.

Miniştrii iranieni şi afgani de resort au semnat şi alte patru acorduri de cooperare în domeniile cultural, al educaţiei, comerţului, agriculturii şi al dezvoltării rurale.

3. Franţa - începutul campaniei electorale 

 

Socialiştii francezi şi-au desemnat candidatul la alegerile prezidenţiale în persoana premierului Lionel Jospin, în timp ce dreapta a înregistrat, conform observatorilor, un semieşec la prima sa mare adunare în favoarea preşedintelui Jacques Chirac, candidat la propria sa succesiune.

Partidele politice au intrat progresiv în campanie electorală, la mai puţin de două luni de un scrutin prezidenţial (cu turul întâi la 21 aprilie, iar turul al doilea la 5 mai) în care cei doi mari favoriţi sunt cotaţi aproape la egalitate în sondajele de opinie.

Partidul Socialist l-a învestit pe Lionel Jospin, în cursul unui congres extraordinar, premierul obţinând 99,07% din voturi. 

Explicându-şi în faţa francezilor, pentru prima dată la televiziune, motivele candidaturii sale, Lionel Jospin a afirmat că “proiectul său nu este socialist”, iscând proteste ale militanţilor socialişti şi aliaţilor lor comunişti.

Anterior, la Stockholm, L. Jospin fusese “încurajat” în intenţia de a candida de forţele progresiştilor şi moderniştilor, în cadrul unui summit la care au participat şefi de stat şi de guvern reprezentând stînga şi centru-stânga, de pe cele cinci continente.

Dreapta s-a reunit într-o mare adunare, la Toulouse, pentru susţinerea candidatului Jacques Chirac. Circa 7.000 de persoane au răspuns la apelul Uniunii în Mişcare (UEM), o structură ce reuneşte cele trei partide de dreapta, RPR (Adunarea pentru Republică), UDF (Uniunea pentru Democraţie Franceză) şi DL (Democraţia liberală).

Însă această primă mare mobilizare a fost marcată de un semieşec: preşedintele UDF, François Bayrou, a spus “nu” creării unui partid unic al dreptei, ale cărui premise ar fi reprezentate de UEM. “UEM este o idee proastă”, a declarat politicianul, ceea ce a declanşat proteste din partea simpatizanţilor RPR, partidul preşedintelui J. Chirac.

“Journal du Dimanche” comenta: “Hold up reuşit pentru François Bayrou. Invitându-se la reuniunea UEM, candidatul centrist a reuşit să deturneze în profitul său o mare adunare destinată altora”.

Intrarea în campanie a celor doi principali adversari i-a eclipsat în bună măsură pe ceilalţi 15 candidaţi (patru ecologişti, doi de extremă-dreapta, doi troţkişti, un comunist etc.), care încearcă să se se facă auziţi în rândul electoratului.

Potrivit ultimului sondaj IFOP, preşedintele Republicii şi primul-ministru sunt la egalitate în ceea ce priveşte intenţiile de vot la al doilea tur al alegerilor prezidenţiale. 

*

Premierul francez, Lionel Jospin, a făcut cunoscută lista “regretelor” sale după cinci ani la conducerea Guvernului francez.

L. Jospin a menţionat persistenţa insecurităţii sociale în Franţa, dosarul pensionărilor, “ce nu a fost rezolvat pe problemele de fond”, şi reforma ce ar fi consacrat independenţa justiţiei, nefinalizată din cauza lipsei sprijinului necesar din partea opoziţiei.

Referitor la chestiunea insecurităţii, el a recunoscut că a fost “naiv” când a crezut că reducerea şomajului ar fi suficientă pentru diminuarea insecurităţii.

“Am păcătuit prin naivitate, nu raportat la insecuritate, dar o perioadă de timp mi-am spus că, dacă reuşim să diminuăm şomajul, insecuritatea se va reduce. Or, 928.000 de persoane şi-au găsit un loc de muncă şi acest fapt nu a avut efect direct asupra insecurităţii”, a recunoscut premierul francez. El a subliniat că, dacă va fi ales, va ataca cu fermitate această problemă, centrală de la lansarea campaniei electorale. Principalul său rival, actualul preşedinte, Jacques Chirac, a făcut din chestiunea amintită una dintre temele principale ale campaniei sale, propunând conceptul de “impunitate zero”. 

La rândul său, Lionel Jospin a propus crearea unui superminister al Securităţii Interne. Revenind asupra reformei sistemului de pensii, necesar pentru a evita falimentul sistemului actual, el s-a angajat ca aceasta să reprezinte dosarul prioritar al viitoarei legislaturi. Premierul francez şi-a exprimat regretul că reforma ce ar fi consacrat “în texte de lege” independenţa justiţiei nu a fost finalizată, din cauza ostilităţii opoziţiei de dreapta. Reforma avea nevoie de o modificare a Constituţiei şi, prin urmare, de convocarea celor două Camere ale Parlamentului, Senatul şi Adunarea Naţională, fapt ce nu a putut fi realizat în absenţa sprijinului opoziţiei. 

 

4. Situaţia din Orientul Mijlociu 

 

Consiliul de Securitate al Naţiunilor Unite a abordat, la 27 februarie a.c., timp de patru ore, situaţia din Orientul Mijlociu. Convocarea acestei sesiuni, una dintre rarele dezbateri consacrate de Naţiunile Unite Orientului Mijlociu, a fost solicitată, în numele unui grup de ţări arabe, de Yemen, “în vederea studierii situaţiei grave din teritoriile ocupate şi a adoptării unor măsuri imediate”.

Secretarul general al ONU, Kofi Annan, a declarat că în Orientul Mijlociu s-a ajuns pe “marginea prăpastiei” şi că atât Consiliul de Securitate, cât şi comunitatea internaţională, au un rol “esenţial” de jucat în reglementarea acestui conflict.

Aproape toţi vorbitorii au abordat acest subiect, precum şi cel al necesităţii găsirii unei abordări care să nu fie doar pe teme de securitate a acestui conflict care “pare să se îndrepte spre un război total”, potrivit reprezentatului Franţei, Jean-David Levitte.

Ambasadorul american a adoptat, însă, o poziţie contrară. “În plan practic, o acţiune a Consiliului de Securitate nu poate reglementa problema dintre palestinieni şi israelieni”, a subliniat John Negroponte. “Căutăm cea mai bună soluţie în vederea rezolvării acestui conflict”, a adăugat diplomatul american, după ce a reamintit că “drumul spre revenire la masa negocierilor trebuie să înceapă cu securitatea”.

Recenta propunere saudită privind “o retragere israeliană totală” din teritoriile ocupate în schimbul “normalizării” relaţiilor dintre ţările arabe şi Israel a fost evocată de mai mulţi vorbitori, care au intervenit în cadrul sesiunii publice a Consiliului de Securitate.

*

Ţările Uniunii Europene şi state arabe din Golf apreciază că pacea în Orientul Mijlociu necesită un stat palestinian viabil, alături de “un stat Israel pe deplin recunoscut şi care să trăiască în securitate”, se arată într-un comunicat comun final publicat la încheierea reuniunii de la Granada a ţărilor UE şi CCG, care a avut loc la 28 februarie a.c.

Miniştrii de externe ai celor şase monarhii din cadrul Consiliului de Cooperare al Golfului (Arabia Saudită, Bahrein, Emiratele Arabe Unite, Kuwait, Qatar şi Oman), precum şi omologii lor din cele 15 state ale UE declară, în comunicatul final, că “încetarea ocupaţiei israeliene din teritoriile palestiniene şi crearea unui stat palestinian viabil, alături de un stat Israel care să beneficieze de securitate şi să fie recunoscut pe deplin, sunt baza ajungerii la o pace dreaptă şi durabilă în Orientul Mijlociu”. Comunicatul precizează că, în cursul reuniunii, CCG a informat UE “în legătură cu ideile recent exprimate de prinţul moştenitor saudit Abdallah ben Abdel Aziz”. UE a “primit favorabil aceste idei, ca pe o contribuţie semnificativă la reluarea procesului de pace din Orientul Mijlociu”, se mai arată în comunicat.

Iniţiativa de pace propusă de prinţul moştenitor saudit prevede o retragere din toate teritoriile arabe ocupate, inclusiv din Ierusalimul de Est, în schimbul normalizării relaţiilor cu statul evreu. Prinţul moştenitor, conducătorul de facto al regatului, încă din 1995, declarase că intenţiona să propună la următorul summit arab, care va avea loc la sfârşitul lui martie a.c., la Beirut, “o retragere totală a Israelului din toate teritoriile ocupate, în conformitate cu rezoluţiile ONU, inclusiv din Ierusalim, în schimbul unei depline normalizări a relaţiilor cu lumea arabă”. El a adăugat că a renunţat ulterior la proiectul său, după ce premierul israelian Ariel Sharon “a adus actele de violenţă şi oprimare în teritoriile palestiniene la un nivel fără precedent”.

Liderul palestinian Yasser Arafat a salutat declaraţiile prinţului moştenitor, apreciind că ele “reprezintă un sprijin în favoarea eforturilor de pace”. Negociatorul-şef al palestinienilor, Saeb Erakat, a îndemnat Israelul, “să profite de această ocazie istorică pe care o oferă iniţiativa saudită”. “Israelul trebuie să dea un răspuns clar acestei oferte a lumii arabe, care are o semnificaţie majoră”, a declarat acesta.

La rândul său, preşedintele american, George W. Bush, a salutat iniţiativa de pace a prinţului moştenitor saudit, dar Casa Albă a afirmat că recomandările comisiei Mitchell reprezintă încă cea mai bună cale de relansare a dialogului israeliano-palestinian.

În aceeaşi zi, premierul israelian, Ariel Sharon, a cerut ţărilor arabe să facă progrese “în direcţia păcii, înaintea semnării de acorduri”. El a lansat acest apel în prezenţa prinţului iordanian Raad ben Zeid, cu ocazia unei ceremonii desfăşurate la Eilat, în sudul Israelului, în cursul căreia un punct de trecere a frontierei dintre Israel şi Iordania a primit numele fostului premier israelian, Yitzhak Rabin, asasinat în noiembrie 1995. “Profit de această pentru a reînnoi angajamentele noastre în favoarea păcii şi viziunii lui Yitzhak Rabin şi a regelui Hussein al Iordaniei (decedat în februarie 1999) pentru a mă adresa vecinilor noştri, liderilor lumii arabe şi a le spune: să mergem împreună pe calea trasată de cei doi lideri, să mergem în direcţia păcii, înainte de a semna acordurile ca atare”, a declarat A. Sharon. 

*

“Guvernul premierului israelian Ariel Sharon duce un război murdar împotriva poporului palestinian, care are dreptul de a se apăra”, a declarat, la 3 martie a.c., secretarul general al guvernului palestinian, Ahmad Abdelrahman.

Oficialul palestinian a respins acuzaţiile lansate de guvernul israelian, după unul din numeroasele atentate sinucigaşe comise în Ierusalimul de vest, şi care s-a soldat cu moartea a nouă israelieni şi a atacatorului palestinian. Potrivit acestor acuzaţii, preşedintele Yasser Arafat ar fi ordonat organizaţiilor palestiniene să declanşeze o “ofensivă teroristă” împotriva Israelului.

“Înainte de a-l acuza pe Y. Arafat, Ariel Sharon ar trebui să se întrebe cine a ordonat tancurilor şi elicopterelor israeliene să deschidă focul asupra taberelor de refugiaţi de la Balata şi Jenin, ucigând femei şi copii palestinieni”, a spus el, referindu-se la operaţiunile armatei israeliene asupra taberelor de refugiaţi din Cisiordania.

De la lansarea lor, la 28 februarie a.c., incursiunile israeliane, fără precedent, în cele două tabere de refugiaţi, s-au soldat cu cel puţin 23 de morţi (dintre care 21 palestinieni).

*

Cabinetul de securitate al primului ministru israelian, Ariel Sharon, reunit la 3 martie a.c., a hotărât să intensifice operaţiunile militare israeliene împotriva palestinienilor, ca ripostă faţă de atentatele palestiniene, se arată într-un comunicat oficial.

“Cabinetul israelian a aprobat în unanimitate operaţiunile militare prezentate de armata israeliană, destinate să exercite o presiune asupra Autorităţii Palestiniene şi organizaţiilor teroriste”, se precizează în textul comunicatului.

Operaţiunile militare se vor concentra asupra miliţiilor paramilitare palestiniene Tanzim şi Brigăzilor Martirilor al-Aqsa, grup armat care are legătură cu al-Fatah şi care a revendicat cea mai mare parte a atacurilor lansate împotriva unor ţinte israeliene, se arată în comunicat.

Membrii Cabinetului de Securitate au decis, totuşi, să nu-l atace pe preşedintele palestinian, Yasser Arafat, căruia îi reproşează intensificarea actelor de violenţă prin intermediul grupurilor de militanţi radicali, cu toate presiunile exercitate de către miniştrii de dreapta ai Guvernului de uniune naţională a lui Ariel Sharon, care au solicitat distrugerea Autorităţii Palestiniene, răsturnarea regimului preşedintelui palestinian, Yasser Arafat, şi reocuparea parţială a teritoriilor palestiniene.

 

5. Situaţia din Caşmir 

 

Conform unor surse aparţinând poliţiei pakistaneze, forţele indiene au lansat, la 26 februarie a.c., tiruri asupra unor sate din partea aflată sub control pakistanez a Caşmirului, soldate cu un mort şi cel puţin patru răniţi.

“Trupele indiene au început să tragă, fără vreo provocare, în direcţia satelor din sectorul Hajira, din districtul Poonch”, a declarat un responsasbil de rang înalt din cadrul poliţiei locale, Fahim Ahmad Khan. “Forţele indiene au deschis focul cu mortiere şi cu mitraliere”, a declarat oficialul citat, adăugând că “forţele indiene au lansat tiruri şi asupra sectorului vecin, Abbaspur, dar nu există informaţii privind eventuale victime”.

Sectoarele Abbaspur şi Hajira au fost, în luna ianuarie a.c., teatrul unor confruntări violente în urma cărora s-au înregistrat numeroşi morţi şi răniţi printre civili, după cum au afirmat autorităţile pakistaneze.

India a exclus, în ultimul timp, eventualitatea unei retrageri a trupelor sale de la frontieră, declarând că Pakistanul încă nu a luat măsuri eficiente împotriva extremiştilor.

Autorităţile indiene acuză partea pakistaneză că sprijină gherila separatistă musulmană care face ravagii în partea Caşmirului aflată sub control indian. Cele două ţări vecine, care dispun de armament nuclear, îşi dispută de aproape jumătate de secol această regiune din Himalaya.

După atentatul din 13 decembrie 2001 asupra Parlamentului federal indian, despre care autorităţile de la New Delhi afirmă că a fost comis de două grupări cu sediul în Pakistan, cele două ţări au desfăşurat aproximativ 800.000 de militari de-a lungul liniei de control, frontiera de facto care delimitează cele două părţi ale Caşmirului.

Atacurile au fost repetate la 27 februarie a.c., trei persoane fiind ucise iar nouă rănite în urma tirurilor indiene. “Trupele indiene au vizat populaţia civilă în sectorul Hajira, situat în districtul Poonch, utilizând mortiere, artilerie şi arme automate”, a afirmat adjunctul comisarului districtului Poonch, aflat în sudul Caşmirului sub control pakistanez.

Între forţele indiene şi pakistaneze au loc aproape zilnic schimburi de focuri de-a lungul Liniei de Control, în urma acestor tiruri înregistrându-se în mod regulat victime civile.

Preşedintele pakistanez a avertizat că ţara sa va face uz de “toate forţele sale” în cazul unui atac indian. “Vreau să vă transmit un mesaj în calitate de comandant al forţelor armate ale Pakistanului”, a spus Pervez Musharraf. “Forţele armate ale Pakistanului sunt pe deplin desfăşurate pentru a face faţă provocărilor. Ele îşi vor sacrifica fiecare picătură de sânge pentru apărarea ţării”, a mai spus el.

6. Lucrările summit-ului CSI de la Alma-Ata

 

Preşedintele kazah, Nursultan Nazarbaev, a deschis, la 28 februarie a.c., reuniunea la vârf a Comunităţii Statelor Independente (CSI), consacrată examinării securităţii în Afganistan şi în Asia Centrala, precum şi trimiterii de trupe străine în Georgia. 

Summit-ul CSI, care a reprezentat o dezbatere pe teme actuale, neimplicând adoptarea vreunui document, a avut ca punct central al discuţiilor situaţia din Asia Centrala, problemă care îngrijorează profund autorităţile ruse, deoarece, după ce a autorizat Statele Unite ale Americii să desfăşoare trupe ale coaliţiei antiteroriste în Uzbekistan, Kargazstan şi Tadjikistan pentru operaţiunea din Afganistan, situaţia geopolitică în Asia Centrală s-a schimbat în mod fundamental. Potrivit analiştilor politici, în acest fel Rusia ar putea să-şi piardă influenţa într-o zonă considerată tradiţional a fi sub controlul său, precum şi în Caucaz în cazul în care trupele americane vor fi trimise în Georgia în cadrul operaţiunii antiteroriste împotriva combatanţilor arabi ai reţelei internaţionale teroriste Al Qaida, condusă de Ossama bin Laden, care şi-ar fi găsit refugiu în defileul Panskissi, situat chiar la graniţa dintre Cecenia şi Federaţia Rusă. 

Pe agenda discuţiilor au mai figurat teme legate de dezvoltarea pe mai departe a Comunităţii Statelor Independente, privind lupta contra producerii şi consumului de droguri şi problemele imigrării. 

*

Publicaţiile ruse au acordat spaţii largi lucrărilor summit-ului CSI. Publicaţia “Vedomosti”, subliniază faptul că atmosfera idilică din timpul acestui summit nu a reuşit să ascundă faptul că CSI s-a schimbat foarte mult, comparativ chiar cu ultima reuniune de acest gen. “CSI nu a părut niciodată o organizaţie unită”, notează “Vedomosti”, în ediţia sa din 1 martie a.c., precizând că în pofida acestui lucru, până şi criticii înverşunaţi ai Comunitaţii nu puteau să nu recunoască faptul că un spaţiu post-sovietic există, totuşi, şi că Rusia juca rolul unei ţări ce determina tendinţele de dezvoltare ale statelor vecine. Astăzi, lucrurile s-au schimbat. În noua configuraţie mondială, Rusia pare a fi mai degrabă un stat care este înconjurat, de-a lungul graniţelor sate, de nişte ţări aflate în zona de influenţă a Occidentului. “Cineva va spune că acest lucru este o adevărată catastrofă - victoria Occidentului asupra Rusiei, marele stat at Eurasiei. Cineva va declara că un mare stat nu există de multă vreme şi că Rusia va adera şi ea la clubul ţărilor civilizate şi va juca aici un rol mult mai important decât Georgia sau Uzbekistan. Totuşi, cu tot caracterul contradictoriu al acestor două atitudini, nici una dintre ele nu neagă principala concluzie a ultimilor luni: spaţiul postsovietic, în calitate de factor geopolitic, a dispărut”, consemnează publicaţia citată.

“Într-adevăr, continuă publicaţia “Vedomosti”, despre ce fel de spaţiu postsovietic mai poate fi vorba, când în ţările Asiei Mijlocii au fost amplasate baze NATO, adică amenicane? Şi când tendinţele dezvoltării ulterioare a evenimentelor în favoarea integrării fostelor republici sovietice în “imperiul securităţii” au fost deja stabilite? Vecinii statului rus se orientau altădată spre Rusia nu din cine ştie ce raţionamente nostalgice, ci, în primul rând, datorită faptului că Rusia era, într-adevăr, principala forţă a lumii postsovietice, iar această lume - din Ucraina până în Turkmenia - nu părea să intereseze pe nimeni. La ora actuală, însă, de viitorul fostelor republici sovietice au început să se intereseze alţii, dar nu din mare dragoste pentru aceste ţări, ci dat fiind faptul că aceste state, lăsate în voia sorţii, pot deveni fie zone de instabilitate, fie nuclee ale activităţii teroriste. Este vorba, în primul rând, de nepriceperea acestor ţări de a-şi face singure ordine la ele acasă, dar şi de incapacitatea actuală a Rusiei de a mai reprezenta un factor de stabilitate. Iată de ce, în acest spaţiu postsovietic, care nu a fost în stare să ordoneze şi să controleze 12 state-prietene “din nevoie”, a venit Occidentul. Şi dintr-un spaţiu postsovietic, acesta a devenit unul non-postsovietic, cu şanse mari de a deveni unul civilizat”. 

 

7. Prognozele economice ale Institutului austriac WIIW 

 

“Rata de creştere economică a României ar putea coborî, în acest an, de la 4,9%, nivelul estimat pentru finele anului 2001, la trei procente, pentru ca în 2003 să ajungă la 4%”, preconizează institutul austriac de studii economice WIIW în cel mai recent raport al său privind economiile europene aflate în tranziţie.

În ceea ce priveşte rata anuală a inflaţiei, institutul din Viena prognozează în cazul României un nivel de 28% la sfârşitul anului 2002, respectiv de 20% în anul următor, în condiţiile în care rata estimată de WIIW pentru anul trecut se situează la 34,5%.

Deficitul de cont curent al României este estimat la şase procente din PIB, la finele anului 2001, nivel care, potrivit WIIW, s-ar putea menţine şi la sfârşitul anului în curs, pentru ca în partea finală a anului 2003 să ajungă la 5,9%.

Toate aceste cifre sunt relativ pesimiste în comparaţie cu previziunile autorităţilor române, în baza cărora rata de creştere economică a României ar urma să se ridice la aproximativ 4,5% în acest an, respectiv la 5,2% în anul 2003. Referitor la inflaţie, previziunile guvernamentale au în vedere o rată de 22% în anul în curs, urmată de un nivel de 15% în anul următor, în vreme ce deficitul de cont curent ar trebui să ajungă la 5,5% în acest an şi la 5,2% în 2003.

Studiul WIIW mai remarcă faptul că toate statele din Europa Centrală şi de Est, cu excepţia Poloniei, vor înregistra în perioada 2002-2003 o creştere economică cuprinsă între 3% şi 4%, nivel superior celui consemnat în ţările membre ale Uniunii Europene, în care economia a stagnat.

Această previziune are la bază ascensiunea economică constatată în intervalul 2000-2001 în mai multe state din regiune, printre care Cehia, Croaţia, România, Slovacia şi Ucraina.

În aceeaşi perioadă, Produsul Intern Brut al Bulgariei, Iugoslaviei, Macedoniei, Poloniei, Rusiei, Sloveniei şi al Ungariei a scăzut, în condiţiile deteriorării mediului economic pe plan mondial. O altă observaţie a analiştilor WIIW este încetinirea ritmului de creştere economică în toate aceste ţări în partea a doua a anului trecut.

Pe termen lung, analiştii austrieci se aşteaptă ca dezvoltarea economică a acestei regiuni să continue, rămânând însă sub nivelul Europei Occidentale. Astfel, în anul 2015, Produsul Intern Brut pe cap de locuitori al Sloveniei, considerată cea mai bogată ţară din Europa Centrală şi de Est, va continua să fie cu 10% mai redus decât media pentru Uniunea Europeană, în cazul Cehiei şi al Ungariei diferenţele urmând să fie de 25%, respectiv de 35%. Cele mai sărace economii ale regiunii, potrivit WIIW, Bulgaria şi România, vor avea un PIB pe cap de locuitor echivalent cu o treime din cel înregistrat în ţările din Europa de Vest.

În privinţa inflaţiei, analiştii austrieci preconizează un declin pentru întreaga regiune, ca urmare a diminuării preţurilor la produsele petroliere, dar şi a aprecierii reale a monedelor statelor din Europa Centrală şi de Est. Cu excepţia Iugoslaviei, a cărei rată anuală a inflaţiei este estimată la 89,2% anul trecut şi preconizată la 50%, respectiv 30% în anii 2002 şi 2003, România continuă, însă, să înregistreze cea mai ridicată creştere a preţurilor.

Institutul austriac remarcă, de asemenea, încetinirea ritmului de creştere a exporturilor în anul 2001 în întreaga regiune, cele mai afectate de scăderea volumului de bunuri comercializate pe piaţa internaţională fiind Croaţia, Polonia, România, Slovacia şi Ungaria. Singura ţară ale cărei exporturi au crescut în perioada menţionată a fost Cehia. Pe de altă parte, şi importurile realizate de statele din Europa Centrală şi de Est au stagnat în anul 2001.

Situaţia şomajului va rămâne şi în perioada următoare problema acută pentru întreaga regiune, institutul prognozând numai pentru acest an o rată de 19% din populaţia activă în Polonia, de 17% în Slovacia şi Bulgaria, respectiv de 9,5% în Cehia şi de opt procente în Ungaria.

